જોકે, ગુજરાત જેવા વિકસીત કહેવાતા રાજ્યની ભાજપ સરકાર પેટ્રોલ-ડીઝલના ભાવો ઘટાડવા માટે કોઈ પગલાં લેવાને બદલે ‘વેઈટ એન્ડ વોચ’ની નીતિ અપનાવી રહી છે. એવું લાગી રહ્યું છે કે, રાજ્યની ભાજપ સરકાર આંતરાષ્ટ્રીય બજારમાં ક્રૂડના ભાવ ઘટવાની રાહ જોઈ રહી છે અને કદાચ રૂપાણી સરકાર એવી આશા રાખી રહી છે કે, મોદી સરકાર કેન્દ્ર લેવલથી કોઈ પગલાં લેશે અને એ રીતે તેને પોતાની આવકમાં કોઈ ઘટાડો કરવો નહીં પડે અને પેટ્રોલ-ડીઝલના ભાવ આપોઆપ ઘટી જશે. રાજ્યના નાયબ મુખ્યમંત્રી નીતિન પટેલનું નિવેદન તો રાજ્ય સરકાર કંઈક આવી જ આશા રાખીને બેઠી હોવાનું ચિત્ર ઊભું કરી રહ્યું છે. નીતિન પટેલે કહ્યું કે, ‘ગુજરાતમાં પેટ્રોલ-ડીઝલ પર વેટ નહીં ઘટે.’ તેમણે કહ્યું કે, અત્યારે આંતરાષ્ટ્રીય સ્થિતિને કારણે ભાવ વધ્યા છે. તેનો સીધો અર્થ તો એ થયો કે હવે, કેન્દ્રની મોદી સરકાર કોઈ પગલાં લે તો જ ગુજરાતના લોકોને પેટ્રોલ-ડીઝલના ભાવોમાં રાહત મળી શકશે.